Justícia a les dones!!, 3

Un bell exemple: remeieres, però no doctores

(5 de setembre)

A vegades, quan les dones reivindiquen els seus drets, seria bo, i il·lustratiu, que no ho fessin només com a petició d’un dret que mereixen o necessiten, sinó també, quan sigui aquest el cas, recuperar drets que, en temps passats, van tenir, van exercir, perquè s’ho van guanyar esforçant-s’hi, i en canvi després, amb excuses falses, els homes els els van arrabassar.

Tenim un cas claríssim. Qui curava les persones malaltes quan encara no hi havia metges? Quasi totalment, les dones, i ho feien amb productes naturals, com escorça de pi, fulles diverses, etc., i això des de temps antics.

I, per centrar-nos al nostre país, quan a Catalunya hi va poder haver metges? A partir de les seves primeres universitats, que van ser al voltant del 1.300 a Lleida i el 1.350 a Perpinyà. (Que la primera universitat fos a Lleida i no a Barcelona es deu al fet que Lleida era un punt central de la Confederació Catalano-Aragonesa, altrament també anomenada Regne d’Aragó.)

I, increïblement, en aquestes universitats no era permesa la participació de noies o dones. El gènere que quasi totalment havia curat sempre les persones malaltes era exclòs de la possibilitat de poder-ho continuar fent!!!! Les dones van ser excloses per la voluntat dels homes dirigents i, més tard, per la força de les lleis, d’allò que havia estat la SEVA gran aportació a la civilització.

Hauria de ser coneguda l’estreta relació que existeix entre les herbes remeieres i la farmacologia moderna: molts medicaments sintetitzen en el laboratori els principis actius de les herbes i el seu potencial curatiu obtingut del saber tradicional popular. Per exemple, el principi actiu de l’aspirina és el mateix que durant segles s’ha obtingut de l’escorça del salze.

Però aquesta imatge idealitzada, de remeieres i herbolaris té una història trista, quan l’Església dictaminà que només Déu tenia poder sobre la vida de dones i homes, i va fer del coneixement ancestral remeier una forma de paganisme i heretgia. (Referint-se a un Déu prefabricat.)

La persecució inquisitorial va abastar qualsevol tipus de dissidència política o moral: humanistes, lliurepensadors, homosexuals i lesbianes; i va significar el patíbul d’heretges, bruixes i fetilleres. El conjunt d’aquests grups de dones aplegava majoritàriament les remeieres; és a dir, les dones sàvies que atresoraven el coneixement ancestral no només de les plantes i el seu valor curatiu, sinó que tenien un paper dins la medicina popular i la ginecologia, exercint de llevadores.

L’assistència als parts va estar lligada al món de les dones fins que va passar a mans dels homes, al segle XV, i va ser medicalitzada durant el segle XVII, en el moment en què s’entén el part com a propi de la cirurgia i, per tant, competència dels homes, que eren els únics que, oficialment, podien ser cirurgians.

Total, les dones tingueren vetats els estudis universitaris des del segle XIV fins al XX, sis-cents anys.

Malgrat tot plegat, a Catalunya les remeieres van subsistir en el món rural fins a la dècada de 1980, i en l’entorn urbà fins a la de 1960, en què els herbolaris resten com a únics dipositaris del comerç de les herbes.

La [trementina](https://ca.wikipedia.org/wiki/Trementina) era el producte principal usat en el seu ofici, i del qual deriva el mot *trementinaire*. Es tracta d'una substància que s'obté de la resina del [pi roig](https://ca.wikipedia.org/wiki/Pi_roig), després de purificar-la. De “trementinaires” (altra manera d’anomenar les “remeieres”) va haver-n’hi fins ben entrat el segle XX.

Del pi, per exemple, n’extreien la resina i la destil·laven per fabricar la trementina, que s’usava contra el dolor, els cops i les torçades, i també per curar picades d’aranya o d’escurçó. Altres remeis que elaboraven eren l'oli de ginebró, l'oli de llangardaix, el de serp blanca o d'escurçó, o el tabac negre. Amb tota mena d'herbes, flors, bolets, escorces i arrels, les trementinaires feien una gran varietat d'olis macerats, xarops, pomades i infusions.

**Continuem reivindicant una festa institucional en favor i agraïment a les teixidores, per la seva aportació a la industrialització de Catalunya.**

PagèsFerret

Escriptors

“Somnis de justícia”